|  |  |
| --- | --- |
| **IDENTITET** | |
| **Overordnet årstema april 2017 – marts 2018** | |
| **Sammenhæng / læreplanstemaer**  **Undertemaer** | Et overordnet årstema sætter den ydre ramme for vores pædagogiske arbejde og giver samtidig stuerne/husene frihed til at vælge de undertemaer, der er aktuelle for dem hver især. Det overordnede årstema for Børnekompasset er IDENTITET. Det er bl.a. inspireret af Vygotskys læringsteori, Dion Sommers forskning i udbyttet af tidlig læring, der viser at en helhedsorienteret pædagogik med udgangspunkt i det hele barn bl.a. styrker barnets selvkontrol, sociale adfærd og faglige færdigheder[[1]](#footnote-1), samt Per Schultz Jørgensens tanker om karakterdannelse og robusthed hos børn[[2]](#footnote-2). Årstemaet IDENTITET muliggør pædagogisk arbejde ud fra hvert af læreplanstemaerne; barnets alsidige personlige udvikling, sociale kompetencer, sprog, krop og bevægelse, natur og naturfænomener samt kulturelle udtryksformer og værdier.  Kvartalvis arbejder hele Børnekompasset i en kortere periode ud fra fælles temaer. Disse er:   * Familie 18.-28. april 2017 (uge 16-17) * Naturen 18.-29. september 2017 (uge 38-39) * Lokalområdet 30. oktober-8. november 2017 (uge 44-45) * Kropsforståelse 15.-26. januar 2018 (uge 3-4) |
| **Målsætning** | Målet med at arbejde med IDENTITET som årstema er, at gøre børnene robuste og livsduelige. Gennem trivsel, selvhjulpenhed og selvværd bliver børnene i stand til at mobilisere deres ressourcer frem for at give op, og dermed bedre rustet til at klare modgang. Det er derfor Børnekompassets mål at:   * Børnene får styrket deres koncentrationsevne og evne til fordybelse, så de bliver mere vedholdende. De lærer at bakse med en opgave, at det godt må bøvle. *”Det er når børn bakser, at deres karakter udvikles.”[[3]](#footnote-3)* * Børnene styrkes i deres sociale egenskaber, opnår en viden om sig selv og de fællesskaber, de indgår i (herunder også nærmiljøet og naturen) og hvordan man begår sig i de respektive fællesskaber. * Børnene bliver styrket i selvkontrol, så de kan udtrykke og regulere følelser og behov og dermed f.eks. vente på tur, tabe i spil, vise hensyn og sige pyt. * Børnene tilegner sig selvbevidsthed, selvværd og selvtillid i en grad, der gør det muligt for dem at tro på, at de *er* og *kan* noget og at de er værdifulde. * Børnene hviler i sig selv og tilbyder sig når andre har brug for hjælp f.eks. til at lyne en lynlås eller åbne en ostehaps. |
| **Inklusion** | Vi tilrettelægger og udfører de inkluderende indsatser, der findes nødvendige for at tilgodese det enkelte barns trivsel og udvikling. Dette gøres med udgangspunkt i Tine Basse Fiskers inklusionsmodel[[4]](#footnote-4), der rummer tre niveauer; et forebyggende, et foregribende og et indgribende niveau.  **Forebyggende**  **Foregribende**  **Indgribende**  Forebyggende indsatser, der er rettet mod flertallet af gruppen  og skaber betingelserne i institutionen samt styrker børne-  fællesskabet. F.eks. grundlæggende pædagogisk linje, kultur,  anti-mobbe-strategi.  Foregribende indsatser, der er rettet mod grupper uden  udpegning af det enkelte barn. F.eks. danskundervisning til  tosprogede børn, motorikgrupper, særlige indsatser for børn  fra udsatte familier.  Indgribende indsatser, der er specialiserede og rettet mod et specifikt barn. Indsatserne kan være rettet mod adfærd såvel som trivsel og udvikling. F.eks. støttetimer, særlig stol, piktogrammer.  Vi vil forsøge at flytte de indgribende indsatser så langt ud i cirklerne som muligt med henblik på at gøre dem forebyggende. F.eks. kan piktogrammer til ét barn i stedet være piktogrammer til hele stuen og således gavne flere børns trivsel ved også at give dem overblik og struktur. |
| **Tiltag** | Der iværksættes tiltag stue-/husvis ift. selvvalgte undertemaer relateret til ét eller flere af læreplanstemaerne. Tiltag ift. de fire fælles undertemaer vil fremgå af undertemaernes individuelle SMITTE-modeller. Se evt. vedlagte idépapir for inspiration.  Derudover vægter vi følgende grundlæggende tiltag i overensstemmelse med Børnekompassets pædagogiske principper og værdier gennem hele temaperioden:   * Vi hjælper børnene til at forstå deres følelser, oplevelser og behov gennem bl.a. spejling * Vi opfordrer til nysgerrighed mod nye aktiviteter * Vi inddrager børnene i opgaver og beslutninger, hvor det er muligt * Vi støtter udviklingen af værdifulde sociale relationer og venskaber * Vi er nærværende og skaber trygge rammer hvori børnene kan øve sig i modstand og nederlag * Vi møder børnene med forventninger, krav og normer (man kan tabe i spil, komme sidst i kapløb, ikke få en gynge eller den cykel man ville) * Vi anerkender børnenes følelser og meninger og støtter dem i at bakse med en opgave og i at finde handlemuligheder |
| **Tegn** | Tegn på at vi nærmer os de ønskede mål er, at børnene   * selv forsøger at løse opgaver, inden de beder om hjælp * er nysgerrige på nye og udfordrende aktiviteter * venter på tur, ikke afbryder, når andre snakker, viser hensyn * ikke bryder sammen over at tabe i spil, komme for sent til gyngen eller blive forbigået i ”dagens snyd” – de kan sige pyt * siger ”jeg vil selv” og ”det kan jeg selv” * tilbyder sin hjælp til andre * minder andre om at hænge tøj på plads i garderoben, vaske hænder og lignende (opretholder normerne) * byder ind med idéer og påtager sig mindre ansvar f.eks. for at tørre borde af, rydde op, dække rullebord * kender lokalområdet og ved, hvem fra institutionen, der bor i nærheden af dem selv * gør opmærksom på skrald i naturen * behandler dyr ordentligt og er forsigtige i omgangen med skrøbelige dyr og insekter |
| **Evaluering** | Arbejdsmåden med et overordnet årstema evalueres til pædagogisk dag i januar 2018. Valget af IDENTITET som årstema evalueres til personalemøde i marts 2018. De fælles undertemaer evalueres på det førstkommende personalemøde efter et tema er afsluttet, medmindre personalemødet finder sted tæt her på. I et sådan tilfælde tilstræbes det, at undertemaet evalueres ved efterfølgende personalemøde, således at de tegn, der kan tage tid om at manifestere sig, også med rimelighed kan blive vurderet og dermed gøre evalueringen mere brugbar. Under alle omstændigheder skal et undertema evalueres inden næste undertema påbegyndes.  Evalueringerne foregår ud fra overvejelser om bl.a. udbytte, udfordringer, succeser og temavalg, og kan f.eks. suppleres af billeddokumentation og videoklip. |

1. *”Tidlig i skole eller legende læring? – Evidensen om langtidsholdbar læring og udvikling i daginstitutionen”* af Dion sommer, kapitel i antologien *”Læring, dannelse og udvikling – kvalificering til fremtiden i daginstitution og skole”* af Dion Sommer & Jacob Klitmøller, 2015, Hans Reitzels Forlag [↑](#footnote-ref-1)
2. Se bøgerne *”Robuste børn – Giv dit barn ansvar, livsmod og tiltro til sig selv”* af Per Schultz Jørgensen, 2017, Kristeligt Dagblads Forlag og *”Styrk dit barns karakter – et forsvar for børn, barndom og karakterdannelse”* af Per Schultz Jørgensen, 2014, Kristeligt Dagblads Forlag [↑](#footnote-ref-2)
3. Per Schultz Jørgensen lånt fra K.E. Løgstrup i *”Lad dine børn tage opvasken. De skal være mere robuste for at klare sig”* af Sara Alfort, bragt i den digitale avis *Zetland* 24. februar 2017, tilgængelig på: <https://www.zetland.dk/historie/s8qDR909-m85E2Dp3-466ee> [↑](#footnote-ref-3)
4. Fra artiklen *”Inklusionens grundbetingelser”* af Tine Basse Fisker, Cand.mag., ph.d. bragt i *Vera – tidsskrift for pædagoger* nr. 72 september 2015 s. 34-39 [↑](#footnote-ref-4)